**Konferencijos „Žiniasklaida audiovizualinėje komunikacijoje“**

**Siūlymas**

**Dėl LIETUVOS RESPUBLIKOS**

**VISUOMENĖS INFORMAVIMO ĮSTATYMO 3, 41 ir 49 STRAIPSNIŲ** **PAKEITIMO**

**Įstatymo pataisas teikti paskatinusios priežastys**

Lietuvos Respublikos Konstitucija ir Civilinis Kodeksas visiems be išimties verslo santykiams kelia aukščiausius etinius reikalavimus. Šie reikalavimai vienodai liečia ir žiniasklaidos priemones. Verslas imperatyviai privalo remtis teisingumo, protingumo ir sąžiningumo principais.

Nors minėti moraliniai principai įtvirtinti šalies Konstitucijoje, Civiliniame kodekse ir netgi Visuomenės informavimo įstatyme, tačiau susidaro įspūdis, jog sąžiningumo, protingumo ir teisingumo reikalavimai visuomenės informavime ar pramogų versle dažnai suprantami, kaip nieko nereiškiančios normos, reikšmingos tik patikliems, realių rinkos santykių neišmanantiems žmonėms. Taip gali būti todėl, kad daugelis piliečių tiesiog nežino, jog ir šiais atvejai Lietuvoje teismų pagalba gali ieškoti kompensacijos už žmogaus, ar žmonių grupės įžeidimą, jų autoriteto viešais, nekorektiškais pasisakymais bei vertinimais pažeminimą.

Teisiniu požiūriu net ir demokratinėje valstybėje, kurioje veikia rinkos ekonomika, negali būti toleruojama informacija, kuri pateikiama nesąžiningai, nutylint reikšmingus faktus ar įvykių aplinkybes, akcentuojant neesmines ar net skaitytoją klaidinančias įvykių detales, siekiant sąmoningai ir nepagrįstai žmogų ar žmonių grupę pažeminti ir diskredituoti visuomenės akyse. Tokiomis aplinkybėmis daugėja žmonių privataus gyvenimo, jų profesinės reputacijos pažeidimų ir net valstybės autoriteto menkinimo faktų.

Visuomenės informavimo įstatymo analizė įgalina teigti, kad teisingumo, protingumo ir sąžiningumo principų turinys išdėstytas nepakankamai aiškiai, nenuosekliai. Pastaroji aplinkybė gali lemti tai, kad dalis žiniasklaidos priemonių ar pramogų pasaulio atstovų, tiesiog nežino, kokios neigiamos teisinės pasekmės gali sekti, jei teismai adekvačiai pritaikytų žodžio laisvės teisinį reguliavimą.

Pastebėtina, kad Žurnalistų etikos inspektoriaus tarnyba praktiškai net nedalyvauja (neinicijuoja) tyrimuose tų publikacijų, kurios kelia aštrias diskusijas dėl galimų patyčių. Tai rodo, kad žiniasklaidos priemonių veiklos administravime yra spragos, leidžiančios žiniasklaidos priemonių darbuotojams piktnaudžiauti savo teise skleidžiant neatsakingo turinio informaciją. Tai patvirtina, kad žiniasklaidos savitvarkos institucijų poveikis yra mažai efektyvus, o išorinė žiniasklaidos priežiūra nėra tinkamai atskirta nuo savitvarkos institucijų.

**Siūlomi Visuomenės informavimo įstatymo pakeitimai ir papildymai:**

3 straipsnis. Pagrindiniai visuomenės informavimo principai

**3. Viešoji informacija visuomenės informavimo priemonėse, kuri pateikiama kaip žiniasklaidos priemonės (jos atstovų) nuomonė (pozicija) turi būti pateikiama sąžiningai ir teisingai. Skleidžiama informacija turi būti tiksli, paremta patikrintais faktais ar patikimais šaltiniais, tarnauti gerai žiniasklaidos praktikai. Informacija privalo būti skleidžiama sąžiningai, siekiant teisėtų tikslų, rūpestingai ir nešališkai.**

**Siūlomos įstatymo straipsnio redakcijos pirmajame sakinyje deklaruojamas sąžiningumas ir teisingumas kaip principai. Sąžiningumas ir teisingumas yra vienas kitą papildantys principai. Antrajame sakinyje išskleidžiamas objektyvaus sąžiningumo turinys. Trečiajame sakinyje išskleidžiamas subjektyvaus sąžiningumo turinys.**

41 straipsnis. Žurnalistų pareigos

**2. Žurnalistai turi:**

**1) skleisdami informaciją, siekti teisėtų tikslų, teikti teisingas, tikslias žinias, jas teikti sąžiningai, rūpestingai ir nešališkai, vadovautis geros žiniasklaidos praktikos standartais, kritiškai vertinti savo informacijos šaltinius, atidžiai ir rūpestingai tikrinti faktus, remtis keliais šaltiniais. Jeigu nėra galimybės patikrinti informacijos šaltinio patikimumo, tai nurodyti skelbiamoje informacijoje;**

**Siūlomoje įstatymo straipsnio redakcijoje iš esmės paaiškinama, kaip, kokiais praktiniais būdais žurnalistas elgiasi sąžiningai subjektyviuoju ir objektyviuoju požiūriais. Rūpestingai ir nešališkai reiškia sąžiningai subjektyviuoju požiūriu, o siekti teisėtų tikslų, vadovaujantis geros žiniasklaidos praktikos reikalavimais, reiškia sąžiningumą objektyviuoju požiūrius. Be to paminimos techninės detalės : teikti teisingas, tikslias žinias, tikrinti faktus, remtis keliais šaltiniais.**

49 straipsnis. Žurnalistų etikos inspektorius

Atsižvelgiant į tai, kad žiniasklaida laikoma ketvirtąja valdžia, jos valstybinį administravimą patikėti pareigūnui, kuris gali veikti nejausdamas jokių pašalinių įtakų. Už Konstitucijos laikymąsi, už valstybės institucijų pareigą būti nešališkais atsakingas Prezidentas. Taigi valstybės pareigūną, kuris užtikrintų išorinę žiniasklaidos veiklos kontrolę, turėtu parinkti Prezidentas. Kad šis pareigūnas tarnautų visiems socialiniams sluoksniams, jo tvirtinimas turėtų būti patikėtas Seimui.

2. Inspektorių 5 metams skiria Seimas Respublikos Prezidento teikimu. (iš kandidatų, kuriuos pasiūlo organizacijos, kurios vienija viešosios informacijos rengėjus, skleidėjus ir žurnalistus ir kurių narių veiklai taikomos Kodekso normos). Tas pats asmuo inspektoriumi negali būti skiriamas daugiau kaip dvi kadencijas iš eilės. Paskirtas inspektoriumi asmuo eina pareigas tol, kol paskiriamas naujas inspektorius.

3. Inspektoriumi skiriamas nepriekaištingos reputacijos Lietuvos Respublikos pilietis, turintis aukštąjį universitetinį teisininko išsilavinimą ir ne mažesnį nei 10 metų darbo stažą pagal įgytą teisininko kvalifikaciją.

**Konferencijos „Žiniasklaida audiovizualinėje komunikacijoje“ dalyvių vardu :**

Lietuvos mokslininkų sąjungos pirmininkas prof. dr. Jonas Jasaitis

Lietuvos kultūros kongreso tarybos pirmininkas dr. Krescencijus Stoškus

Lietuvos žmogaus teisių asociacijos pirmininkas Vytautas Budnikas

Periodinių leidinių redaktorius, publicistas Linas Virginijus Medelis

Politologas, publicistas Marius Kundrotas

Rašytojas, humanitarinių mokslų daktaras Vytautas Rubavičius

Filosofas, literatūrologas, redaktorius dr. Vaclovas Bagdonavičius

Lietuvos žmogaus teisių gynimo asociacijos pirmininkas Romualdas Povilaitis